google/wiki40b huggingface dataset:
Hadriano poniabudė

Biologija

Vaisiakūniai vienmečiai, išauga vasarą ir rudenį. Vystosi kopose, sausame smėlyje, tarp žolių, atvirose vietose. Nuo plačiai paplitusios paprastosios poniabudės skiriasi augaviete, nes pastaroji auga lapuočių ir mišriuose miškuose, taip pat skiriasi rausvos spalvos kiaušinio stadijos jaunu vaisiakūniu.
Hadriano poniabudės jauni vaisiakūniai rutuliški arba kiaušiniški, 3–5 cm aukščio, 1,5–3 cm skersmens. Pradžioje būna balsvi, rožiniai,arba rausvi violetiniai, auga po žeme, su baltomis grybienos gijomis. Vėliau išorinis apvalkalėlis plyšta skiautėmis arba dantytai, atsiranda cilindro formos išauga. Viršutinė jos dalis kūgiška, varpelio formos, tamsiai žalia, gleivėta, salsvo kvapo. Ant raukšlėtos kepurėlės viršaus išskiriamos gleivėtos sporos, savo specifiniu kvapu pritraukiančios vabzdžius, kurie jas išplatina. Suaugę individai siekia 8–20 cm.  Kotas akytas, tuščiaviduris, baltas. Pasižymi nemaloniu kvapu.
Jaunos poniabudės gali būti valgomos.

Populiacija Lietuvoje

Viena iš dviejų Lietuvoje augančių rūšių. Antra yra paprastoji poniabudė. 1992 m. Hadriano poniabudė įrašyta į Lietuvos raudonąją knygą. Žinoma 1 radavietė prie Palangos, kopose.
Danutė Dalgedienė

Biografija

Nuo 2003 m. Švenčionių rajono savivaldybės Žemės ūkio skyriaus vyresnioji specialistė.
Nuo 1990 m. Lietuvos demokratinės darbo partijos, nuo 2001 m. Lietuvos socialdemokratų partijos Švenčionių rajono skyriaus narė, skyriaus iždininkė.
1995–1997 m. Švenčionių rajono savivaldybės tarybos narė (LDDP sąraše).
Padvarninkai (Mažeikiai)

Žymūs žmonės

1958 m. gegužės 4 d. gimė istorikas, pedagogas, redaktorius Povilas Šverebas.
Androidas

Androidas (angl. Android) – robotas arba sintetinis organizmas, panašus į žmogų. Kuriant tokius robotus, paprastai siekiama, kad jie atrodytų panašūs į žmones, jų mechanizmas veiktų tyliai, jiems skiriamos įprastiems robotams nebūdingos užduotys (vaidyba, mimika, rašymas ranka, grojimas žmogui skirtais instrumentais, dainavimas balso stygomis ir pan). Programuojant mimiką, trimačiu skaneriu skanuojama žmogaus veido išraiška. Tokie robotai populiarūs Japonijoje; Fukušimos avarijos metu jų autoriai sulaukė kritikos, kad robotai kuriami pasirodymams ir bėdoje nepadeda.  Atsakydami į šią kritiką, inžinieriai ir mokslininkai sukūrė Fukušimoje naudingų robotų, tačiau šie nebėra androidai.  Androidų taip pat pagaminta JAV bei Anglijoje. Taip pat ir Pietų Korėja planuoja kurti pramogoms skirtus „robotų miestus“. 
Pirmieji tokie robotai (automatonai minimi jau graikų mituose) sukurti ir pagaminti gana seniai. Varomi spyruoklėmis, jie atkartodavo užprogramuotus judesius, tačiau regėjimo ir klausos neturėjo. Pasak legendos, maždaug 1600 m. René Descartes buvo įsigijęs ar pagaminęs natūralaus dydžio mechaninę merginą, kurią kelionės jūra metu aptikęs laivo kapitonas išmetė per bortą. 
Šiuo metu bandomi kurti taip pat ir biologinius komponentus turintys androidai.
2017 m. G20 susitikimas Hamburge

Protestai

Likus kelioms savaitėms iki susitikimo prasidėjo masiniai protestai, tiek taikūs, tiek agresyvūs. Birželio 18 d. naktį keliuose Vokietijos miestuose 13 vietų įvyko traukinių bėgių padegimai.
Susitikimo išvakarėse vietos policijos pajėgos atskyrė nuo pirmosios didelės protesto demonstracijos ir išvaikė būrį radikalių pažiūrų demonstrantų, nes jie nepakluso policijos nurodymams nusiimti juodų kaukių.
Liepos 6 d. pasireiškė agresyvūs protestai. Apie 160 policijos pareigūnų buvo sužeista ir suimta apie 75 protestuotojai. Kai kurie jų stengėsi prasibrauti į taip vadinamą „raudonąją zoną“, kurios teritorijoje vyko G20 renginiai, tačiau policija protestuotojus atbaidė vandens patrankomis.
Liepos 7 d. chuliganai padegė daug mieste stovėjusių automobilių, Šancenfyrtel rajone buvo nusiaubta ir apvogta keletas parduotuvių. Kaukėti chuliganai nevaldomai siautėjo mieste apie 3 valandas, o vietiniai išreiškė pastabas, kad rengti tokio lygio renginį apgyvendintose teritorijose yra klaida.
Jungtinių Tautų Miškų forumas

Jungtinių Tautų Miškų forumas yra tarptautinis politikos forumas, kuriame dalyvauja Jungtinių Tautų valstybės narės. Jį 2000 m. spalį įsteigė Jungtinių Tautų Ekonominė ir socialinė taryba su tikslu populiarinti darnų visų tipų miškų panaudojimą ir apsaugą, paremtą Rio deklaracija, Miškininkystės principais ir Darbotvarke 21.
Forumo dalyviai renkasi į kas dvejus metus vykstančias sesijas (iki 2009 m. – į kasmetines). Septintosios metu (2007 m. balandžio 28 d.) buvo susitarta dėl teisiškai neįpareigojančių darnios miškų priežiūros priemonių, kurios, kaip tikimąsi, padės vystyti tolimesnį tarptautinį bendradarbiavimą dėl miškų išsaugojimo.

Istorija

1992 metais vykusio Žemės susitikimo metu buvo priimti Miškininkystės principai bei Darbotvarkė 21 su 11 skyriumi apie kovą su miškų nykimu. Tai paskatino Jungtines Tautas po konferencijos įsteigti šią sritį toliau nagrinėjančią Tarpvyriausybinę miškų ekspertų grupę, veikusią 1995-1997 metais, bei po jos sekusį Tarpvyriausybinį miškų forumą, gyvavusį 1997-2000 metais. Šios dvi institucijos išnagrinėjo platų miškininkystės problemų sąrašą ir pateikė daugiau nei 270 pasiūlymų dėl darnaus miškų panaudojimo.
Miškų forumas buvo įsteigtas 2000-aisiais, siekiant pratęsti ankstesnių grupių veiklą.

Tikslai

Oficialūs forumo siekiai yra sustabdyti miškų plotų mažėjimą pasaulyje, įgyvendinant darnias miško resursų panaudojimo priemones; didinti saugomų miškų plotus; ieškoti finansinės paramos miškų apsaugai.

Funkcijos

Pagrindinės forumo funkcijos yra populiarinti darnų miškų naudojimą; sutelkti valstybes ir tarptautines organizacijas deryboms dėl miškų problemų; sekti su miškų apsauga susijusių tikslų įgyvendinimą; padėti valstybėms įgyvendinti miškus saugančias vidaus politikos priemones.
Darbo laikas

Darbo laikas – laikas, kurį (yra arba turi būti) dirbamas darbas, taip pat jam priskiriamas laikas. Lietuvos darbo teisėje – laikas, kurį darbuotojas privalo dirbti jam pavestą darbą, ir kiti jam prilyginti laikotarpiai (LR darbo kodeksas, 142 str.). Darbo laikas yra skaičiuojamas, vedama speciali jo apskaita. Gali būti įprastinė arba suminė (kai dėl techninių gamybos sąlygų negalima laikytis konkrečiai darbuotojų kategorijai nustatytos kasdieninės ar kassavaitinės darbo trukmės).

Trukmė

Darbo laikas negali būti ilgesnis kaip 48 valandų per savaitę (LR DK 144 str. 1 d.). Kasdieninė darbo laiko trukmė neturi viršyti 8 darbo valandų (LR DK 144 str. 2 d.). Išimtis gali nustatyti įstatymai, Vyriausybės nutarimai ir kolektyvinės sutartys. Didžiausias darbo laikas, įskaitant viršvalandžius, per 7 dienas neturi viršyti 48 valandų (LR DK 144 str. 3 d.).
Tam tikrų kategorijų (gydymo, globos (rūpybos), vaikų auklėjimo įstaigų, energetikos, ryšių specializuotų tarnybų bei avarijų likvidavimo specializuotų tarnybų ir kitų tarnybų, dirbančių nepertraukiamo budėjimo režimu) darbuotojams, budėtojams patalpose darbo laikas gali būti iki 24 valandų per parą. Tokių darbuotojų vidutinis darbo laikas per 7 dienų laikotarpį neturi viršyti 48 valandų, o poilsio tarp darbo dienų laikas privalo būti ne trumpesnis kaip 24 valandos. Tokių darbų sąrašą tvirtina LR Vyriausybė.
Darbuotojų, dirbančių ne vienoje darbovietėje arba vienoje darbovietėje, bet pagal dvi ar daugiau darbo sutarčių, darbo dienos trukmė negali būti ilgesnė kaip 12 valandų.
Olegas Novickis

Olegas Novickis (rus. Олег Викторович Новицкий, g. 1971 m. spalio 12 d., Červenėje, Baltarusijos TSR) – rusų kosmonautas.

Asmeninis gyvenimas

Olegas Novickij turi žmoną Juliją (žurnalistė) bei dukrą Janą.
Čiževo Naujosios žydų kapinės

Čiževo Naujosios žydų kapinės (lenk. Nowy cmentarz żydowski w Czyżewie) – žydų kapinės, įkurtos apie 1820 m. Čiževo mieste, ul. Cichej gatvėje. Anksčiau buvo naudojamos Čiževo Senosios žydų kapinės. Kapinių teritorija 1,3 ha, kurioje išlikę 2 antkapiai. Kapinės buvo suniokotos per II pasaulinį karą. 1860 m. kaiminystėje buvo įkurtos katalikų kapinės.
Hugo Chávez

Politinė karjera

1992 m. parašiutinio desanto papulkininkis Čavesas organizavo nepavykusį perversmą prieš neoliberalias reformas vykdžiusį prezidentą Carlos Andrés Pérez. Už tai 2 metams pasodintas į kalėjimą. 1994 m. prezidentas Rafaelis Kaldera jam pritaikė amnestiją.
Išlaisvintas Čavesas sukūrė socialistinį judėjimą „Penktosios respublikos judėjimas“. Netrukus išvyko į Kubą, kur studijavo Havanos universitete ir organizavo socialistinio valdymo principus. Vienas Čaveso ideologinių pavyzdžių buvo Libijos vadovas Muamaras al Kadafis.
1998 m. gruodžio 6 d. Čavesas laimėjo prezidento rinkimus (surinko 56,2 % rinkėjų balsų). Netrukus atnaujino politinius ir prekybinius santykius su Kuba. Čavesas ir Fidelis Kastro tapo artimais bendražygiais. Pradeta formuoti antiamerikanistinė koalicija. Čaveso Venesuela Kubai tiekė naftą lengvatinėmis sąlygomis, o Kuba į Venesuelą siuntė technikus, gydytojus ir mokslininkus.
2000 m. liepos 30 d. Hugas Čavesas perrinktas naujai kadencijai. Opozicija apkaltino Venesuelos prezidentą žmogaus teisių pažeidimais, Kubos valdžios finansavimu ir finansinėmis machinacijomis. 2002 m. balandžio 12-13 d. prieš Čavesą surengtas perversmas, tačiau armijos pagalba sužlugdytas. 2004 m. opozicija surengė referendumą nuversti Čavesą, tačiau to padaryti nepavyko. 2006 m. perrinktas trečiajai kadencijai.

Politinės nuostatos, vykdoma politika

Po nesėkmingo perversmo Čavesas dar labiau sustiprino ryšius su Fideliu Kastro bei ėmė telkti sąjungininkus kovai prieš imperializmą. Į koaliciją („Gėrio ašį“) įtrauktas Bolivijos vadovas Evo Moralesas, Nikaragvos prezidentas Danielis Ortega, Ekvadoro prezidentas Rafaelis Korea. Taip pat pradėtas aktyvus bendradarbiavimas su Baltarusijos, Vietnamo, Irano, Šiaurės Korėjos, Afrikos valstybių, vyriausybėmis.
Čavesas smerkė „imperialistinę“ JAV užsienio politiką (karus Afganistane ir Irake, kišimąsi į Irano ir kitų šalių politiką) bei JTO bejėgiškumą. 2009 m. sausį apkaltinus stambiausią Venesueloje žemės ūkio holdingą „Alimentos Polar“ slėpus maisto produktų atsargas (siekiant parduoti juos už spekuliacinę kainą), Čavesas įsakymu Venesuelos kariuomenė konfiskavo 400 tonų produktų. Vėliau Čavesas, apkaltinęs kai kuriuos ryžių gamintojus nustačius per dideles savo produkcijos kainas ir atsisakius ryžius pardavinėti už vyriausybės nustatytą kainą, perėmė ryžių gamybos įmonių kontrolę.
Čavesas pasisakė už naujo modelio, demokratinį socializmą, priešingą nei buvo TSRS. Savo kalbose jis remėsi ne tik Karlu Marksu, bet ir Noamu Chomski, Salvadoru Aljende, Če Gevara bei krikščioniškosiomis evangelijomis.
Dauguliai

Istorija

Seniau priklausė Klaipėdos rajonui, Sendvario apylinkei.
Lietuvos meno kūrėjų asociacija

Lietuvos meno kūrėjų asociacija – Lietuvos savarankiškų kūrybinių organizacijų sąjunga, įsteigta 1995 m. Būstinė Vilniuje, K. Sirvydo g. 6. Tikslas – koordinuoti meno kūrėjų ir jų organizacijų bendradarbiavimą, atstovauti Lietuvos profesionalių menininkų ir literatų interesams užsienyje, skatinti kultūros ir meno plėtrą.

Istorija

1920 m. susivienijus literatūros ir muzikos veikėjams, įsteigta Lietuvių meno kūrėjų draugija. 1995 m. vasario 22 d. įsteigta Lietuvos meno kūrėjų (organizacijų) asociacija (LMKA). Nuo 1995 m. gegužės 28 d. LMKA atstovauja Lietuvos menininkams Europos menininkų konfederacijoje (European Council of Artists).

Aukštosios kultūros impulsai mokykloms

Lietuvos meno kūrėjų asociacija 2010 m. laimėjo LR švietimo ir mokslo ministerijos paskelbtą neformaliojo švietimo plėtros Lietuvos bendrojo ugdymo įstaigose idėjų konkursą ir 2011 m. rugpjūčio 4 d. su Europos socialinio fondo agentūra pasirašė projekto Aukštosios kultūros impulsai mokykloms (AKIM) finansavimo ir administravimo sutartį, kuri įgalino šio projekto įgyvendinimą.
Projekto tikslas – mokyklų bendruomenių atskirties nuo kultūros proceso mažinimas. Tikslingas ir nuoseklus aukštosios kultūros ir jos kūrėjų atėjimas į Lietuvos mokyklas atvers platesnį kultūros suvokimą, kels mokinių kultūrinį ir pilietinį sąmoningumą ir skatins pačius įsijungti į kultūros procesą.
Dainius Kinderis

Dainius Kinderis (1981 m. rugsėjo 21 d. Žukuose, Šilutės raj.) – Lietuvos keliautojas, knygų apie keliones autorius.
Nuo 2000 m. Dainius Kinderis aktyviai keliavo po 85 pasaulio šalis, dirbo savanoriu Filipinuose, autostopu keliavo per Afriką nuo Maroko iki Pietų Afrikos Respublikos. Šiuo metu UAB „Magelano kelionės“ turizmo vadovas.

Apdovanojimai

2007 m. – Lietuvos Magelanas 2006, pagrindinis geriausio Lietuvos keliautojo rinkimų prizas.
2010 m. – Mato Šalčiaus premija.

Sportinė veikla

Dainius Kinderis dalyvauja klasikinių maratonų bėgimuose. Dalyvavo aštuoniuose maratonuose Lietuvoje, Lenkijoje ir Ruandoje bei 2 ultramaratonuose Lietuvoje.
2012 m. dalyvavo ir trasą įveikė prestižinėse Iron Man triatlono varžybose Teksase. Bėgimo klubo Šviesos kariai narys.

Pasirodymai žiniasklaidoje

Periodiškai dalyvauja TV ir radijo laidose, taip pat reklaminiuose klipuose.
Varnabūdės giria

Varnabūdės giria, Varnabūdės miškai – miškų masyvas Lietuvoje, Kazlų Rūdos ir Marijampolės savivaldybių teritorijose, 9 km į pietus nuo Kazlų Rūdos. Užima 52,9 km² teritoriją.

Geografija

Masyvą sudaro Varnabūdės, Klevinės ir Mikališkės miškai. Masyvas netaisyklingos formos, išskaidytas įsiterpiančių gyvenviečių, laukų ruožų. Pietiniu pakraščiu teka Jiesia (su intakais Egliniu, Mergašiliu), vakaruose išteka Sasna (su intakais Utalina, Santaka), šiaurėje – Vabalkšnė (su Asiniu). Upelių vagos sureguliuotos.
Būdingi vėlėniniai glėjiški ir glėjiniai sujaurėję priemoliai ir moliai. Paviršius lygus.
31-ajame miško kvartale yra archeologinis paminklas – Grabavos pilkapynas. Taip pat įsteigtas Varnabūdės pedologinis draustinis. Miške ar greta jo įsikūrusios gyvenvietės: Obelinė, Klevinė, Smalinyčia, Beržinbūdė, Mergašilis, Veselava, Mačiuliškės, Elniakalnis, Šarabūdė, Plutiškės, Utalinka, Gluškabūdė, Varnabūdė.

Gyvūnija

Varnabūdės girioje sutinkami stambieji kanopiniai žinduoliai – šernai, stirnos, briedžiai, elniai. Yra usūrinių šunų, lapių, kiškių, kiaunių, voverių, ondatrų, bebrų. Sutinkamos jerubės, slankos, juodieji gandrai, plėšrieji paukščiai.
Regina Bologovienė

Biografija

1972 m. baigė Vilniaus universitetą, bibliotekininkė bibliografė, 2000 m. ten pat – socialinė darbuotoja.
Dirbo Vilniaus Adomo Mickevičiaus bibliotekoje, „Žinijos“ draugijos Trakų skyriaus atsakingąja sekretore, LKP Trakų rajono komitete, nuo 1990 m. Trakų rajono socialinio aprūpinimo skyriaus vedėja, nuo 1995 m. Trakų rajono savivaldybės Socialinės globos ir rūpybos skyriaus viršininkė, Trakų rajono savivaldybės administracijos Socialinės paramos skyriaus vedėja. 2009-2011 m. Trakų rajono savivaldybės mero patarėja.
1995–2002 m. Lietuvos socialdemokratų partijos Trakų rajono skyriaus narė. Nuo 2002 m. Liberalų ir centro sąjungos narė.
1990 m. išrinkta Vievio atstove Trakų rajono taryboje, 2000 m. kovo – gegužės mėn. (LSDP sąraše) ir 2003 m. iki balandžio mėn. (LiCS sąraše) ir nuo 2011 m. Trakų rajono savivaldybės tarybos narė. 
1995–2010 m. Lietuvos savivaldybių asociacijos socialinės paramos pakomitečio narė, Lietuvos Gailestingumo ir sveikatos fondo valdybos narė, koordinacinės narkotikų kontrolės ir narkomanijos prevencijos komisijos pirmininkė.
Vaikai Artūras, Loreta.
Inujamos pilis

Inujamos pilis (jap. 犬山城 = Inuyama-jō) yra XV a. pilis Japonijoje, Inujamos mieste, Aičio prefektūroje. Ji viena iš keturių pilių, įtrauktų į Japonijos nacionalinių vertybių sąrašą (kitos trys: Baltojo garnio, Hikonės ir Macumoto) ir viena iš dvylikos iki šių dienų išlikusių pilių, pastatytų prieš Edo laikotarpį.
Pilis stovi ant 40 m aukščio kalvos, netoli Kiso upės.

Istorija

Inujamos pilis yra viena seniausių Japonijoje. Jos istorija siekia 1440 m., kada šioje vetoje buvo įkurtas fortas. Vėliau, 1537 m., Oda Nobunaga dėdės Oda Nobujasu pastangomis jis peraugo į pilį. XVII a. pilis atiteko Naruse klanui, tačiau po Meidži revoliucijos nuosavybę perėmė valstybė. 1891 m. pilis stipriai nukentėjo nuo Nobi žemės drebėjimo ir 1895 m. buvo grąžinta Naruse šeimos nariams su sąlyga, kad jie pilį suremontuos ir prižiūrės. Ilgą laiką Inujama buvo vienintelė pilis Japonijoje, kuri priklausė privatiems asmenims. 2004 m. ji perduota Aiči prefektūros įsteigtam fondui.
Jovaras Mažeikiai

Istorija

1990 m., FK Atmosfera (1973) pagrindu įkurtas naujas futbolo klubas Jovaras. Jovaras paveldėjo iš FK Atmosferos vietą Aukščiausioje lygoje ir žaidė joje kelis sezonus.
1990 m. žaidė Baltijos lygoje kartu su stipriausiomis Latvijos, Estijos komandomis. Baltijos lygoje buvo penktoje vietoje. Šis pasiekimas leido komandai dalyvauti finaliniame etape dėl Lietuvos čempionų vardo. Keturios geriausios Baltijos lygoje dalyvavusios komandos jėgas išmėgino su Lietuvos pirmenybėse dalyvavusiomis ir pirmas keturias vietas užėmusiomis komandomis. Lemiamos kovos dėl Lietuvos čempionų vardo mažeikiškiams susiklostė nepalankiai. ketvirtfinalyje jų varžovais buvo Panerys Vilnius. Vienas rungtynes minimalia persvara laimėjo vilniečiai (1:0), o atsakomosiose rungtynėse po pagrindinio laiko pirmavo mažeikiškiai 1:0. Pagal rungtynių reglamentą jos buvo pratęstos, kad išsiaiškinti nugalėtoją. Vilniečiai sugebėjo įmušti įvartį. Rungtynės baigėsi lygiosiomis 1:1, o tai reiškė, kad į pusfinalį pateko Panerys Vilnius. 1990 m. su kitomis, pralaimėjusiomis ketvirtfinalio rungtynes, komandomis pasidalino 5-8 vietas.
1991 m. Lietuvos lygoje užimta tik 12 vieta.
1991/1992 m. pirmenybėse liko 9 vietoje. 1992 m. balandžio mėn. pervadintas SK „Mažeikiai“. 
Komandos vadovybė ieškojo paramos. Kreipėsi į žinoma verslininką Romą Marcinkevčių.
1992 m. rugsėjo mėn. buvo įkurtas naujas klubas ir pavadintas pagrindinio rėmėjo, verslininko Romo Marcinkevičiaus garbei ROMAR Mažeikiai. 
1995 m. žlugus ROMAR`ui įkurtas FK Mažeikiai. Jovaras pusmetį vadinosi SK „Mažeikiai“ vardu, bet nederėtų šios komandos tapatinti su FK Mažeikiai.
Mbuži Majis

Istorija

Gyvenvietė pradėjo kurtis 1913 m., Societé Minière de Bakwanga pradėjus kasti deimantus. Miestas vadintas Bakvanga (Bakwanga). 1960 m. miestas tapo separatistinės Pietų Kasajaus valstybės sostine. 1962 m. Bakvanga grąžinta Kongo kontrolėn, tapo Rytų Kasajaus administraciniu centru. 1966 m. miestas pervadintas į Mbuži Majį.
Kembridžas (JAV)

Istorija

Gyvenvietę 1630 m. įkūrė puritonai. Pradžioje ji vadinosi Niutaunu. 1636 m. įkurtas Niu koledžas (vėliau Džono Harvardo garbei pervadintas į Harvardo koledžą). 1638 m. gegužę miestelio pavadinimas pakeistas į Kembridžą, tokiu būdu pagerbiant to paties pavadinimo universitetą Kembridže, Anglijoje.
Kembridžas augo lėtai, verstasi žemdirbyste. Amerikos revoliucijos laikais didžioji dalis gyventojų buvo susitelkę namų ūkiuose aplink Harvardo koledžą. Apie 1790–1840 m. Kembridžas pradėjo sparčiai augti, ypač po to, kai 1792 m. per upę, į Bostono pusę buvo nutiestas Vakarų Bostono tiltas. 1809 m. buvo atidarytas Kanalo tiltas palei naujai iškastą Midlsekso kanalą. Šie statiniai aplinkines pelkes pavertė pramoniniais ir gyvenamaisiais rajonais. XIX a. Kembridžas pagarsėjo kaip šalies literatūros revoliucijos centras. 1846 m. suteiktas miesto statusas. Čia veikė Naujosios Anglijos stiklo kompanija (angl. New England Glass Company), įkurta 1818 m. XIX a. viduryje tai buvo didžiausias ir moderniausias stiklo fabrikas pasaulyje. Tuo metu Kembridže taip pat veikė didžiausias rašalo gamintojas pasaulyje.
XX a. pr. Kembridžas buvo vienas svarbiausių Naujosios Anglijos pramoninių miestų. Jame gyveno beveik 120 tūkst. gyventojų. Po Didžiosios depresijos ir Antrojo pasaulinio karo pramonės reikšmė Naujojoje Anglijoje sumenko, Kembridžas neteko didžiosios dalies pramonės pagrindo. Buvo nuspręsta toliau miestą plėtoti kaip intelektualinį, o ne pramoninį centrą.
Masumi Itou

Masumi Itou (pseudonimas – Hikaru Nanase, g. gegužės 21 d.) – japonų dainininkė, kompozitorė iš Ibaraki prefektūros Japonijoje.
Ito sukūrė daug muzikos kūrinių anime filmams ir yra grupės „Oranges & Lemons“ bei „Heart of Air“ narė.
Stalagmitas

Stalagmitas (gr. stalagma 'lašas') – karstinių urvų dugno vertikalus išsikišimas. Būna stulpų, kūgių ir kitokio pavidalo. Susidaro tose vietose, kur nuo urvo lubų laša karbonatų arba druskų prisotinto požeminio vandens lašai ir vanduo išgaruoja.
Vilniaus Liepkalnio pagrindinė mokykla

Istorija

Lietuvos geležinkelio Vilniaus stoties vidurinė mokykla Nr. 2 įsteigta Lietuvos geležinkelio mokyklų skyriaus 1947 m. birželio 14 d. įsakymu Nr. 38. SSRS Ministrų Tarybos 1960 m. spalio 24 d. nutarimu Nr. 1115 mokykla nuo 1961 m. sausio 1 d. perduota Vilniaus miesto liaudies švietimo skyriaus žiniai ir pavadinta 28-ąja vidurine mokykla.
1994 m. birželio 21 d. Vilniaus miesto tarybos pirmininko potvarkiu Nr. 62, 28-ajai mokyklai suteiktas Vilniaus Liepkalnio vidurinės mokyklos vardas. 2001 m. balandžio 18 d. Vilniaus miesto tarybos sprendimu Nr. 275 mokykla reorganizuota į Vilniaus Liepkalnio pagrindinę mokyklą.
2017 m. prie šios mokyklos buvo prijungta Vilniaus Senamiesčio vidurinė mokykla.
Perkūnas (Bostonas)

Perkūnas – pirmutinis Amerikoj kultūrinis juokų ir pašaipos laikraštis, JAV lietuvių katalikų mėnesinis iliustruotas humoro laikraštis, ėjęs 1920–1922 m.

Istorija

Leistas iš pradžių Detroite, nuo 1920 m. vasario mėn. Bostone. Įsteigė Fabijonas Kemėšis, leido „Perkūno“ bendrovė, redagavo J. Karosas. Išleista 12 numerių.
Jungtinių Tautų chartija

Jungtinių Tautų chartija – tarptautinė sutartis, pagal kurią buvo suformuota ir sukurta tarptautinė organizacija – Jungtinės Tautos; JT „Konstitucija“.

Istorija

Sutartis buvo pasirašyta Jungtinių Tautų konferencijos metu (1945 metų birželio 26 d.), San Franciske, JAV. Jungtinių Tautų chartiją pasirašė 50 valstybių. Chartija įsigaliojo 1945 metų spalio 24 d., kai ją ratifikavo penkios nuolatinės Saugumo tarybos narės – Kinija, Prancūzija, Sovietų Sąjunga (vėliau ją pakeitė Rusijos federacija), Jungtinė Karalystė ir Jungtinės Valstijos.
Chartijos punktams turi paklusti visos šalys narės. Be to, Chartijoje teigiama, kad šalių įsipareigojimai Jungtinėms Tautoms yra aukščiau kitų sutarčių įsipareigojimų. Jungtinių Tautų Chartiją yra ratifikavusios dauguma pasaulio valstybių. Viena žymesnių išimčių yra Vatikanas, kuris Jungtinėse Tautose turi tik stebėtojo statusą, ir todėl nėra pasirašęs chartijos.
Emanuelis Vladislovas Tiškevičius Logoiskis

Biografija

Kilęs iš Lietuvos didikų Tiškevičių giminės Logoisko šakos. Tėvas Mikalojus Tiškevičius Logoiskis. Motina Kristina Zienovič. Brolis Mykolas Jonas Tiškevičius Logoiskis.

Šeima

Žmona Sofija Venclavska, vaikai Antanas Domininkas Tiškevičius‎, Kazimieras Tiškevičius Logoiskis, Teodoras Tiškevičius Logoiskis, Mykolas Jonas Tiškevičius Logoiskis.
Logoisko ir Berdyčevo valdytojas.
Boma

Istorija

Boma įkurta XVI a. kaip vergų prekybos uostas. 1886–1926 m. buvo Belgijos Kongo kolonijos sostinė (vėliau perkelta į Leopoldvilį). 1889–1984 m. veikė siaurasis geležinkelis į Tšelą.
Pivašiūnų valsčius

Pivašiūnų valsčius buvo pietų Lietuvoje. Centras – Pivašiūnai.